《寄寿太宰杨公三首 其三》
明代·唐伯元

总为社稷爱苍生，疏懒猥承国士名。一饭只今谁吐哺，三台此日望调羹。

歌残白雪何人和，眼看黄河几度清。惟有祥光南极外，夜深长拱帝星明。

作者简介：（1540—1598）明广东澄海人，字仁卿。万历二年进士。历知万年、泰和二县，有惠政。官至南京吏部文选司郎中，佐尚书孙丕扬澄清吏治，苞苴不及其门。受业于永丰吕怀，深疾王守仁新说，上疏反对守仁从祀文庙。有《二程年谱》等。